P6_TA(2006)0278

Itä-Timor

Euroopan parlamentin päätöslauselma Itä-Timorista

Euroopan parlamentti, joka

- ottaa huomioon aiemmat päätöslauselmansa Itä-Timorista,

- ottaa huomioon puheenjohtajavaltion Euroopan unionin puolesta 31. toukokuuta 2006 antaman julkilausuman Itä-Timorista,

- ottaa huomioon YK:n pääsihteerin erityisedustajan turvallisuusneuvostolle (5432. kokous) antamat ilmoitukset,

- ottaa huomioon työjärjestyksen 115 artiklan 5 kohdan,

A. ottaa huomioon, että Itä-Timor on ollut väkivallan repimä siitä lähtien, kun lähes 600 sotilasta (kolmannes koko asevoimista) erotettiin huhtikuussa 2006; ottaa huomioon, että 28. ja 29. huhtikuuta 2006 asevoimien ja erotettujen joukkojen sekä heitä kannattavien siviilien aseellinen välikohtaus aiheutti kuolonuhreja, joiden määrästä kiistellään,

B. ottaa huomioon, että levottomuuksien, mellakoiden ja jengien aiheuttamien väkivaltaisuuksien vuoksi on kuollut useita ihmisiä, että vielä useampia on loukkaantunut ja että kymmenet tuhannet paniikkiin joutuneet asukkaat ovat paenneet pääkaupungista ja jääneet sitä ympäröiville kukkuloille tai siirtyneet pois kodeistaan kirkon, YK:n tai lähetystöjen suojeluksessa,

C. ottaa huomioon, että YK:lta saatujen tietojen mukaan 25. toukokuuta 2006 sotilaat avasivat tulen kohti aseistautumattomia poliiseja surmaten yhdeksän ihmistä ja haavoittaen 27:ää,

D. ottaa huomioon, että poliittinen epävakaus jatkuu Itä-Timorissa sisäministerin ja puolustusministerin eroamisesta ja muista Itä-Timorin viranomaisten ponnisteluista ja toimista huolimatta,

E. ottaa huomioon, että mielenosoittajat ovat vaatineet pääministeri Mari Alkatirin eroa,

F. ottaa huomioon, että dramaattisen turvallisuuspoliittisen kriisin pahentuminen on johtanut siihen, että Itä-Timorin viranomaiset pyysivät ulkomaisia joukkoja auttamaan umpimähkäisen väkivallan hillitsemisessä ja lain ja järjestyksen palauttamisessa,

G. kannattaa presidentti Xanana Gusmãon ja johtavan ministerin Ramos Hortan hallituksen puolesta toteuttamia ponnisteluja poliittisen ja sosiaalisen vakauden palauttamiseksi mukaan lukien neuvottelut, joita on käyty erotettujen sotilaiden edustajien sekä poliisien ja virkamiesten kanssa, jotka lähtivät organisaatioistaan YK:n tarkkailijoiden läsnä ollessa,

H. ottaa huomioon, että YK:n pakolaisasiain päävaltuutettu on raportoinut yli sadasta tuhannesta kotoaan siirtymään joutuneesta ihmisestä, jotka ovat paenneet viime viikkojen aikana kuohunnan seurauksena, joka aiheutui sotilasvoimien kolmanneksen joutumisesta erotetuksi ja poliisivoimien hajottamisesta ja sittemmin jengien aiheuttamista väkivaltaisuuksista,

I. ottaa huomioon, että YK:n Itä-Timorissa toteuttaman operaation (nykyiseltä nimeltään UNOTIL) valtuutus, johon kuului aiemmin noin 11000 hengen sotilasjoukot ja siviilejä mutta jota vähennettiin 130 poliisiin ja sotilasneuvonantajaan, päättyy 20. kesäkuuta 2006 YK:n turvallisuusneuvoston jatkettua sitä viime toukokuussa vain kuukaudella huolimatta YK:n pääsihteerin ehdotuksesta, jonka mukaan sitä olisi pitänyt jatkaa vuodella,

J. ottaa huomioon, että työttömyystaso on Itä-Timorissa noin 80 prosenttia, että 40 prosenttia väestöstä elää köyhyysrajan alapuolella ja että 60 prosenttia väestöstä on 18-vuotiaita tai sitä nuorempia,

K. ottaa huomioon Itä-Timorin väestön erottamattomat suvereenit oikeudet ja varsinkin sen oikeuden hallita omia luonnonvarojaan;

1. kehottaa kaikkia itätimorilaisosapuolia pidättäytymään väkivallasta, ryhtymään kaikki osapuolet kattavaan vuoropuheluun poliittisten erimielisyyksien ratkaisemiseksi ja osallistumaan demokraattiseen prosessiin oikeuden ja perustuslain puitteissa ja edistämään siten sosiaalisen ja poliittisen vakauden palauttamista;

2. pitää myönteisenä Itä-Timorin viranomaisten päätöstä pyytää kansainvälistä tutkimusta 28. ja 29. huhtikuuta 2006 sekä 23.- 25. toukokuuta 2006 sattuneista Itä-Timorin asevoimien ja aiemmin erotettujen sotilaiden sekä heitä tukeneiden siviilien aseellisista välikohtauksista; välikohtausten aiheuttamien kuolonuhrien määrästä kiistellään;

3. kehottaa Itä-Timorin tasavallan hallitusta ja presidenttiä ryhtymään kaikkiin tarvittaviin toimenpiteisiin väkivaltaisuuksien lopettamiseksi ja turvallisten ja vakaiden olojen palauttamiseksi noudattaen täysimääräisesti perustuslakia;

4. panee merkille kansainvälisen yhteisön ja erityisesti YK:n ja sen turvallisuusneuvoston elintärkeän roolin Itä-Timorin valtion ja sen riippumattomuuden ja suvereniteetin vakiinnuttamisprosessissa sekä demokratian lujittamisessa kyseisen nuoren kansakunnan keskuudessa;

5. korostaa, että neljän viime vuoden aikana tapahtunut YK:n Itä-Timorissa toteuttaman operaation vähittäinen supistaminen on pysäytettävä, ja pyytää sijoittamaan sinne pikaisesti YK:n johtamat poliisivoimat auttamaan vakauden palauttamisessa ja YK:n alaisuudessa toimivat rauhanturvajoukot, kuten Itä-Timorin viranomaiset pyysivät 13. kesäkuuta 2006;

6. pitää myönteisenä YK:n valtuutuksen jatkamista pääsihteerin ehdotusten mukaisesti, ja pyytää rauhanturva- ja siviilipoliisijoukkoja pysymään maassa niin kauan, että Itä-Timorin omat ase- ja poliisivoimat voivat itse ottaa nämä tehtävät hoitaakseen;

7. suosittaa Itä-Timorin suvereeneja viranomaisia ja kaikille maassa tällä hetkellä YK:n valvonnan alaisina oleville kansainvälisille joukoille myönnetyn valtuutuksen erityislaatuisuutta asianmukaisesti kunnioittaen tehokkaiden horisontaalisten tiedotus- ja yhteistyökanavien luomista kansainvälisten joukkojen välille Itä- Timorin väestön etujen palvelemiseksi parhaalla mahdollisella tavalla sekä yleisen järjestyksen tehokkaan palauttamisen ja pikaisen täyteen institutionaaliseen normaalitilaan palaamisen edistämiseksi;

8. pitää myönteisenä Itä-Timorin ottamista mukaan AKT-valtioiden ryhmään;

9. tunnustaa, että Itä-Timor tarvitsee poliittista, teknistä ja taloudellista tukea sellaisten infrastruktuurien ja hallinnollisten rakenteiden jälleenrakentamiseen, jotka ovat keskeisen tärkeitä maan kehityssuunnitelman täytäntöönpanon jatkamisen kannalta;

10. kehottaa Euroopan unionia ja kansainvälistä yhteisöä antamaan tukensa demokratian ja demokraattisen kulttuurin vakiinnuttamiseksi Itä-Timorissa, ja lisäämään sitä, painottaen monipuoluekulttuuria ja instituutioiden - kuten kansanedustuslaitoksen, hallituksen, oikeuslaitoksen, turvallisuus-, puolustus- ja poliisivoimien - rakentamista ja auttamaan nopeasti tiedotusvälineiden välittämän tiedon ulottamisessa koko maahan sekä koulutus- ja terveydenhuoltoverkostojen kohentamisessa kiinnittäen erityistä huomiota lasten ja naisten tarpeisiin;

11. kehottaa kansainvälistä yhteisöä lisäämään huomattavasti tukeaan tehokkaalle ihmisoikeustilanteen seurannalle Itä-Timorissa ja tarjoamaan apua paikallisten ihmisoikeusryhmien sekä paikallisten, väkivallan uhreille tarjottavien palvelujen kehittämiseen;

12. kehottaa neuvostoa ja komissiota vaatimaan Itä-Timorin viranomaisia kieltämään, hajottamaan ja riisumaan aseista kaikki puolisotilaalliset ryhmät, aseistautuneet jengit ja aseistautuneet siviilit ja ottamaan Euroopan huolestuneisuuden poliisiväkivallasta esille Itä-Timorin hallituksen kanssa kaikissa virallisissa tapaamisissa ja korkeimmalla tasolla;

13. kehottaa Itä-Timorin valtion edustajia noudattamaan kansainvälisiä ihmisoikeusstandardeja ja varmistamaan, että poliisin ja asevoimien tapa kohdella kansalaisia on kansainvälisten ihmisoikeusnormien mukainen;

14. pyytää puheenjohtajakokousta antamaan luvan lähettää Euroopan parlamentin väliaikainen valtuuskunta Itä-Timoriin syksyllä 2006 arvioimaan poliittista tilannetta ja tarkastelemaan EU:n avustusohjelmien riittävyyttä;

15. kehottaa puhemiestä välittämään tämän päätöslauselman neuvostolle, komissiolle, Itä-Timorin valtion viranomaisille (presidentille, parlamentille ja hallitukselle), yhteisen ulko- ja turvallisuuspolitiikan korkealle edustajalle, YK:n pääsihteerille sekä YK:n turvallisuusneuvostolle.

--------------------------------------------------